Outa kan nie bekostig om te appelleer nieDie Bondgenootskap Teen Stedelike Tol (Outa) het Vrydag gesê hy gaan nie appelleer teen verlede week se uitspraak van die appèlhof in Bloemfontein nie. Outa het appèl aangeteken teen regter Louis Vorster se uitspraak op 13 Desember 2012 dat die e-tolstelsel in Gauteng kan voortgaan. Outa het aangevoer dat daar baie foute in die uitspraak was. Die appèlhof het Outa se aansoek van die hand gewys. “Ons gaan nie teen die uitspraak appelleer nie,” het Wayne Duvenage, voorsitter van Outa, gesê. “Outa word beperk deur ‘n tekort aan fondse, maar ons veroordeel steeds e-tol.” Hy het gesê om te appelleer gaan R3.3 miljoen kos en dat die genootskap dit nie kan bekostig nie. Hy het gesê die genootskap kort R1.5 miljoen om die saak na die grondwethof te neem.